Richard Carlson

Netrápte sa pre maličkosti

...lebo všetko sú maličkosti

Ukážka z elektronickej knihy

formát EPUB

EZOTERIKA • POZNANIE • DUCHOVNÝ ROZVOJ

DON’T SWEAT THE SMALL STUFF

Copyright © 1997, Richard Carlson, Ph.D.

All rights reserved.

Slovak edition © 2013 Eastone Group, a. s.

Translation © 2013 Stanislav Petruš

Jazyková úprava a korektúry: Alexandra Janogová

Zodpovedná redaktorka: Marianna Petrová

Tlač: Kasico, a. s.

www.eastonebooks.com

Všetky práva vyhradené.

Okrem použitia ukážok na účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-520-7

Vytvorenie elektronickej verzie Dibuk, s. r. o., 2014

POĎAKOVANIE

Rád by som sa poďakoval nasledujúcim ľuďom za ich pomoc pri písaní tejto knihy. Patti Breitman za jej neustálu podporu a nadšenie pre vznik tejto knihy, za jej múdry postoj netrápiť sa pre maličkosti. A Leslie Wells za jej predstavu o knihe a precíznu editorskú zručnosť.

Ďakujem vám obom veľmi pekne.

Túto knihu venujem svojim dcéram Jazzy a Kenne, ktoré mi každý deň pripomínajú, aké dôležité je „netrápiť sa pre maličkosti“. Tak veľmi vás obe milujem. Ďakujem, že ste také, aké ste.

ÚVOD

Najväčším objavom mojej generácie je skutočnosť, že človek môže zmeniť svoj život tým, že k nemu zmení prístup.

– WILLIAM JAMES

Vždy, keď sa musíme vyrovnať so zlou správou, neprispôsobivým človekom, alebo nejakým sklamaním, väčšina z nás začne reagovať istým typickým, sebe vlastným spôsobom, ktorý nám, hlavne pri strete s nepriazňou osudu, neslúži úplne najlepšie. Reagujeme prepiato, z komára robíme somára, príliš sa na niečo upíname a sústreďujeme pozornosť na negatívne stránky života. Keď sme paralyzovaní maličkosťami, iracionálni, rozladení a nedotkliví, naše reakcie, častokrát prchké, nás robia frustrovanými a v konečnom dôsledku nám bránia získať to, čo chceme. Strácame nadhľad, všímame si negatíva a rozčuľujeme ostatných, ktorí by nám inak mohli pomôcť. Skrátka, žijeme akoby v neustálom stave nedostatku. Často pobiehame dookola so zaneprázdneným výrazom, pokúšame sa riešiť svoje problémy, v skutočnosti ich však neraz vytvárame. Keďže všetko vyzerá byť nadmieru dôležité, trávime naše životy riešením jednej drámy za druhou.

Po nejakom čase začneme veriť, že to všetko naozaj je veľmi dôležité. Nedokážeme si uvedomiť, že spôsob, akým sa k problémom staviame, má veľa spoločného s tým, ako rýchlo a efektívne ich vieme vyriešiť. Dúfam, že hneď, ako sa naučíte reagovať na životné situácie s väčšou ľahkosťou, problémy, ktoré sa zdali byť „neprekonateľné“, začnú vyzerať riešiteľne, a dokonca aj naozajstné „drámy“, ktoré sú skutočne stresujúce, vás nevykoľaja natoľko, ako zvykli predtým.

Našťastie existuje aj iný spôsob, akým sa postaviť k životu – jemnejší a elegantnejší. Vaše fungovanie sa vám pri ňom bude javiť ľahšie a vzťahy s ostatnými ľuďmi harmonickejšie. Tento „iný spôsob“ v sebe zahŕňa zámenu vášho pôvodného reagovania za nové, perspektívnejšie nazeranie na problémy, ktoré vám umožní žiť bohatší a plnší život.

Rád by som sa s vami podelil o svoj osobný príbeh, ktorý ma chytil za srdce, a bol pre mňa dôležitým ponaučením. Ide o príbeh, ktorý je zároveň základným posolstvom tejto knihy. Uvidíte, že udalosti z neho zasiali semienko, z ktorého vzklíčil názov knihy, ktorú sa práve chystáte čítať.

Asi pred rokom ma kontaktoval môj zahraničný vydavateľ a požiadal ma, aby som sa pokúsil získať odporúčanie pre zahraničné vydanie mojej knihy Znovu sa môžete cítiť dobre[1] od úspešného autora Dr. Wayne Dyera. Vysvetlil som mu, že Dr. Dyer síce odporučil jednu z mojich predošlých kníh, ale že neviem, či by bol ochotný urobiť to znovu. Prisľúbil som však, že sa jeho odporúčanie pokúsim získať.

Ako to často v našom fachu býva, zaslal som Dr. Dyerovi svoju prosbu, avšak nedostal som žiadnu odpoveď. Po nejakom čase som dospel k záveru, že Dr. Dyer je buď príliš zaneprázdnený, alebo moju knihu odporučiť nechce. Jeho rozhodnutie som rešpektoval a vydavateľovi oznámil, že meno Dr. Dyera nebudeme môcť použiť v reklamnej kampani na propagáciu knihy. Záležitosť som pokladal za uzavretú.

Asi o šesť mesiacov som však dostal kópiu zahraničného vydania mojej knihy a na veľké prekvapenie bolo priamo na obale staré odporúčanie Dr. Dyera pre moju predchádzajúcu knihu! Napriek mojim jasným pokynom použil zahraničný vydavateľ Dyerove staršie odporúčanie a odcitoval ho na obale novej knihy. Bol som nadmieru rozrušený a obával som sa možných nedorozumení či dôsledkov. Zavolal som svojmu literárnemu agentovi, ktorý okamžite kontaktoval vydavateľa a žiadal, aby knihu ihneď stiahli z predaja.

Medzitým som sa rozhodol napísať Dr. Dyerovi, ospravedlniť sa, vysvetliť mu situáciu a našu snahu problém napraviť. Po niekoľkých týždňoch dumania nad tým, aká bude jeho odpoveď, som dostal list, v ktorom stálo: „Richard, existujú dve pravidlá harmonického života: 1. netráp sa pre maličkosti a 2. všetko sú maličkosti. Tú citáciu na obálke pokojne nechaj. S úctou, Wayne.“

Presne tak to napísal! Žiadne kázanie, žiadne vyhrážky. Žiaden hnev, ani konfrontácia. Napriek zjavne neetickému použitiu jeho veľmi známeho mena bola jeho odpoveď dôstojná a skromná, bez náznaku urazenej pýchy. Jeho reakcia bola príkladom dôležitého poňatia akceptácie života takého, aký je, a schopnosti naučiť sa reagovať naňho láskavo a s nadhľadom.

Viac ako desať rokov pracujem s klientmi, ktorým pomáham pristupovať k životu práve spôsobom, ktorý je založený na akceptácii skutočnosti. Spoločne sa vyrovnávame so všetkými možnými druhmi výziev – stresom, problémami vo vzťahoch, v práci, závislosťami, ako aj všeobecnými frustráciami.

V tejto knihe sa s vami podelím o konkrétne techniky – veci, ktoré môžete okamžite začať robiť, aby ste pristupovali k životu s väčšou ľahkosťou. Dlhoročné skúsenosti mojich klientov aj čitateľov ukazujú, že techniky, o ktorých sa dočítate, boli v ich prípadoch tie najúspešnejšie. Taktiež reprezentujú spôsob, akým sa ja staviam k vlastnému životu – cestou najmenšieho odporu. Každá z týchto techník je jednoduchá, majú však veľkú moc a poslúžia vám ako maják na ceste k širšiemu chápaniu súvislostí a uvoľnenejšiemu životu. Zistíte, že mnohé z nich sa dajú uplatniť nielen pri jednotlivých, navzájom nesúvisiacich udalostiach, ale aj pri najťažších výzvach, aké nás stretávajú.

Ak sa „nebudete trápiť pre maličkosti“, tak vaše fungovanie vo svete možno nebude dokonalé, naučíte sa však prijímať to, čo prináša, s oveľa menšou mierou odporu. Zenová filozofia nás učí, že ak sa naučíme „nechať problémy odísť“, namiesto toho, aby sme sa pokúšali vzdorovať im celou svojou silou, náš život začne plynúť s väčšou ľahkosťou. Podobne, ako nás povzbudzuje Modlitba pokoja[2], podarí sa nám „zmeniť veci, ktoré sa zmeniť dajú, prijať tie, ktoré sa zmeniť nedajú, a vedieť medzi nimi rozlišovať“. Som si istý, že ak techniky z tejto knihy vyskúšate, naučíte sa dve pravidlá harmónie: 1. netrápiť sa pre maličkosti a 2. všetko sú maličkosti. Vďaka postupnému včleňovaniu týchto myšlienok do svojho života začnete zo seba vytvárať pokojnejšieho a láskavejšieho človeka.

[1]You Can Feel Good Again. Plume Books, 1994.

[2]Serenity Prayer, modlitba amerického teológa Reinholda Niebuhra.

1.

NETRÁPTE SA PRE MALIČKOSTI

Často sa dokážeme rozhnevať nad vecami, ktoré po pozornejšom preskúmaní nie sú až také dôležité. Zameriavame sa na malé problémy či starosti a neúmerne ich nafukujeme. Niekto nás, napríklad, predbehne v hustej premávke. Namiesto toho, aby sme na incident v momente zabudli a pokračovali v našich plánoch, presvedčíme samých seba, že náš hnev je opodstatnený. Predstavujeme si konfrontáciu s neprispôsobivým vodičom. Namiesto toho, aby sme na incident jednoducho zabudli, mnohí z nás neskôr dokonca porozprávajú o tejto udalosti známym.

Prečo radšej toho nenecháme vodiča, nech si ide svojou cestou? Pokúsme sa mať pre neho pochopenie, spomeňme si, aké nepríjemné by bolo pre nás, keby sme sa museli tak veľmi ponáhľať. Týmto spôsobom si dokážeme udržať vlastný pocit spokojnosti a vyhneme sa tomu, aby sme brali problémy iných ľudí osobne.

Existuje veľa príkladov podobných „maličkostí“, ktoré sa nám stávajú každodenne. Či už musíme čakať v rade, čeliť neférovej kritike, alebo urobiť väčšinu práce bez pomoci iných ľudí, naozaj sa nám oplatí netrápiť sa pre nepodstatné veci. Mnoho ľudí príde pre sužovanie sa o toľko svojej životnej energie, až úplne stratia kontakt s nádherným zázrakom bytia. Ak si ale vytýčite za cieľ, že sa prestanete trápiť pre maličkosti, zistíte, že máte zrazu oveľa viac energie na to, aby ste mohli byť láskavejšími a pokojnejšími ľuďmi.

2.

ZMIERTE SA S NEDOKONALOSŤOU

Ešte som nestretol úplného perfekcionistu, ktorého život by bol naplnený vnútorným pokojom. Snaha po dokonalosti a túžba po vnútornom mieri sú vo vzájomnom konflikte. Keď chceme, aby niečo bolo po našom, aby to bolo lepšie, ako je, takmer vždy bojujeme vo vopred prehratej bitke. Namiesto toho, aby sme boli spokojní a vďační za to, čo máme, zameriavame sa na to, čo nám na veciach nesedí, a na našu potrebu napraviť to. Ak sa sústreďujeme na to, čo je zlé, sme rozladení a nespokojní.

Či už sa to týka našich vlastných „chybičiek“ – ako rozhádzaná skriňa, poškriabané auto, menej ako stopercentné výsledky, pár kíl navyše – alebo „nedokonalosti“ niekoho iného – ako vyzerá, ako sa správa, ako žije svoj život – samotné sústredenie sa na nedokonalosť nás vzďaľuje od nášho cieľa byť láskavými a pokojnými. Táto stratégia určite nenabáda k tomu, aby ste sa prestali snažiť robiť veci čo najlepšie, ale k tomu, aby ste neboli príliš upätí a sústredení na negatíva života. Treba si uvedomiť, že aj keď vždy existuje nejaký lepší spôsob, ako niečo urobiť, neznamená to, že sa nemôžete tešiť a oceniť veci také, aké práve sú.

Riešením je prichytiť sa pri tom, keď začnete nástojiť, aby boli veci inak, ako sú. Jemne si pripomeňte, že život je celkom v poriadku práve taký, aký teraz je. Bez vašej mienky by bolo tiež všetko úplne v poriadku. Keď budete postupne eliminovať svoju túžbu po dokonalosti vo všetkých oblastiach svojho života, objavíte dokonalosť v živote samotnom. Zistíte, že dokonalý už je.

3.

VZDAJTE SA MYŠLIENKY, ŽE MILÍ, UVOĽNENÍ ĽUDIA NEMÔŽU DOSIAHNUŤ SKVELÉ VÝSLEDKY

Mnohí z nás sa bez prestania ponáhľajú, majú z niečoho obavy, stále s niekým súťažia a celkovo žijú svoj život v nekonečnom nedostatku. Jedným z dôvodov je strach, že ak by sme boli pokojnejší a milujúcejší, prestali by sme dosahovať svoje ciele. Respektíve, by sme zleniveli a boli apatickí.

Tohto strachu sa môžeme pokojne zbaviť hneď, ako si uvedomíme, že pravdou je presný opak. Bojazlivé, horúčkovité myslenie si vyžaduje obrovské množstvo energie a z našich životov vysáva kreativitu a motiváciu. Ak máme strach, alebo sme rozrušení, doslova sa pripravujeme o svoj najväčší potenciál, o radosť zo života ani nehovoriac. Pretože všetky svoje úspechy sme dosiahli napriek svojmu strachu, nie vďaka nemu.

Mám veľké šťastie, pretože som obklopený uvoľnenými, pokojnými a milujúcimi ľuďmi. Niektorí z nich sú úspešnými autormi, milujúcimi rodičmi, advokátmi, počítačovými odborníkmi či výkonnými riaditeľmi. Všetci z nich sú majstri vo svojom odbore a napĺňa ich to, čo robia.

Získal som dôležité ponaučenie: ak máte to, čo chcete (vnútorný pokoj), menej vás rozptyľujú vaše želania, potreby, túžby a obavy. Následne je potom jednoduchšie sústrediť sa a dosahovať svoje ciele, ako aj pomáhať iným.

Table of Contents

Titulná strana

Tiráž

POĎAKOVANIE

ÚVOD

1.

NETRÁPTE SA PRE MALIČKOSTI

2.

ZMIERTE SA S NEDOKONALOSŤOU

3.

VZDAJTE SA MYŠLIENKY, ŽE MILÍ, UVOĽNENÍ ĽUDIA NEMÔŽU DOSIAHNUŤ SKVELÉ VÝSLEDKY

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

21.

22.

23.

24.

25.

26.

27.

28.

29.

30.

31.

32.

33.

34.

35.

36.

37.

38.

39.

40.

41.

42.

43.

44.

45.

46.

47.

48.

49.

50.

51.

52.

53.

54.

55.

56.

57.

58.

59.

60.

61.

62.

63.

64.

65.

66.

67.

68.

69.

70.

71.

72.

73.

74.

75.

76.

77.

78.

79.

80.

81.

82.

83.

84.

85.

86.

87.

88.

89.

90.

91.

92.

93.

94.

95.

96.

97.

98.

99.

100.